Document ID: /roh_data/filtered/fineweb-2-filterrobots_roh.jsonl.gz/9962

Ils dus biros spezialisads Basler & Hofmann ed Eckhaus SA han prendì sut la marella las dumondas davart il lieu e la grondezza da la nova chasa da scola Grevas. Sco ils experts Frederike Pfromm e Markus Pfiel han declerà al cussegl communal haja la vischnanca da sa deditgar in’ulteriura giada a la dumonda – sch'ina scola unida per San Murezzan saja anc adina la meglra soluziun, u sch’ins veglia cuntinuar er en l'avegnir cun dus lieus, sco igl è oz il cas.
Vinavant proponan l’experta ed il expert da sclerir l’opziun d’ina scola regiunala dal stgalim aut. Els vesan numnadamain ina fusiun dal stgalim aut da l’Engiaidn’Ota sco fitg probabel en l’avegnir. En in proxim pass ha la cumissiun da scola da la vischnanca da San Murezzan da sa deditgar a questas dumondas.
L’expertisa è vegnida fatga sin dumonda da las fracziuns da la PLD e Next Generation GdU. Quai curt avant che la populaziun avess stuì decider davart in credit per la planisaziun da la nova chasa da scola.